钦定古今图书集成/明伦汇编/氏族典/第413卷 > 杜松
## 钦定古今图书集成/明伦汇编/氏族典/第413卷 > 杜松

按《明外史杜桐传》：“桐弟松，字来清，有胆智，勇健绝伦。
由舍人从军，累功为宁夏守备。万历二十二年，卜失
兔掠张春井，大入下马关。松偕游击史见、李经以二
千骑邀击，误入伏中，见战死，松、经皆重伤。松复裹创
力战，寇始败走。时松已进游击将军，论功迁延绥参
将，进副总兵，寻改宁夏东路。松为将廉，尚气不能容
物，常有所愤，薙发为僧。”部议听其归。寻起孤山副总
兵。三十三年擢署都督佥事，镇守延绥。三十六年代
李成梁镇辽东。朝议以蓟、辽多事，特设总兵官，镇山
海关，以松任之。四十六年，张承荫战殁，诏松驰援辽
阳。明年，杨镐议四路出师，以抚顺最冲，令松以六万
兵当之，故总兵赵梦麟、保定总兵王宣为佐，会李如
柏等并进。松以前锋攻吉林崖，兵败，与梦麟、宣皆殁
于阵。